b'\n_START_ARTICLE_\nDeirdre\n_START_PARAGRAPH_\nDeirdre, iiriksi Deirdriu, oli Irlannin varhaisessa kirjallisuudessa lempe\xc3\xa4 ja oikeudentuntoinen The Fate of the Sons of Usnech (Oidheadh Chloinne Uisneach) -rakkaustarinan sankaritar._NEWLINE_The Fate of the Sons of Usnech liitettiin sittemmin Ulaid-tarusikerm\xc3\xa4\xc3\xa4n, johdannoksi T\xc3\xa1in B\xc3\xb3 Cuailgne -tarinalle, jotta voitiin selitt\xc3\xa4\xc3\xa4, miksi sankari Ferghus oli loikannut Ulsterista Connachtin puolelle. Kertomus on alun perin laadittu 700\xe2\x80\x93800-luvuilla, mutta tarinaa muokattiin 1400-luvulla ja se yhdistettiin runoelmien The Fate of the Children of Tuireann (Oidheadh Chloinne Tuireann) ja The Fate of the Children of Lir (Oidheadh Chloinne Lir) kanssa kokoelmaksi The Three Sorrows of Storytelling (Tri Truaighe Sc\xc3\xa9alaigheachta). Tarun vanhempi versio on s\xc3\xa4ilynyt vuonna 1160 julkaistussa The Book of Leinster -teoksessa, ja t\xc3\xa4m\xc3\xa4 alkuper\xc3\xa4inen tarina on karumpi ja traagisempi, huomattavasti rosoisempi eik\xc3\xa4 niin romantisoitu kuin my\xc3\xb6hempi versio. _NEWLINE_Taru kertoo, ett\xc3\xa4 Deirdre oli Ulsterin kuninkaan Conorin (Conchobar mac Nessa) runonlaulajan Fedlimidin tyt\xc3\xa4r. Ennen Deirdren syntym\xc3\xa4\xc3\xa4 druidi Cathbadh ennusti, ett\xc3\xa4 Deirdrest\xc3\xa4 tulisi kaunotar, mutta moni mies saisi surmansa tyt\xc3\xb6n vuoksi. Ulsterin soturit vaativat lapsen surmaamista, mutta Conchobar p\xc3\xa4\xc3\xa4tti kasvattaa Deirdren salassa ja menn\xc3\xa4 tyt\xc3\xb6n vartuttua naimisiin h\xc3\xa4nen kanssaan. Deirdre kasvoi syrj\xc3\xa4seudulla poikkeuksellisen kauniiksi naiseksi. Er\xc3\xa4\xc3\xa4n\xc3\xa4 p\xc3\xa4iv\xc3\xa4n\xc3\xa4 nuori Deirdre n\xc3\xa4kee kasvatusis\xc3\xa4ns\xc3\xa4 nylkev\xc3\xa4n vasikkaa lumessa. Korppi juo lumelle valunutta vasikan verta. Deirdre lausuu kumppanilleen, runoilija Leabharchamille, ett\xc3\xa4 miehell\xc3\xa4, johon h\xc3\xa4n rakastuu, on sama v\xc3\xa4riyhdistelm\xc3\xa4: mustat hiukset, valkea iho ja punaiset posket. Naisrunoilija kertoo silloin Deirdrelle, ett\xc3\xa4 on er\xc3\xa4s No\xc3\xadsi, Usnechin poika, jolla on juuri n\xc3\xa4m\xc3\xa4 piirteet._NEWLINE_T\xc3\xa4m\xc3\xa4n kuultuaan Deirdren on pakko l\xc3\xa4hte\xc3\xa4 kohtaamaan No\xc3\xadsia (iiriksi No\xc3\xadsiu). Deirdre suostuttelee No\xc3\xadsin karkaamaan kanssaan. He pakenevat Skotlantiin yhdess\xc3\xa4 No\xc3\xadsin kahden veljen kanssa. Siell\xc3\xa4 he asuivat rauhassa, kunnes Conchobar sai houkuteltua heid\xc3\xa4t takaisin Irlantiin petoksella. Conchobar l\xc3\xa4hett\xc3\xa4\xc3\xa4 heille viestin, jossa lupaa armahduksen, jos nuoret palaavat kotiinsa. Deirdre ei luota lupaukseen, mutta Conchobar onnistuu silti houkuttelemaan kolme veljest\xc3\xa4 hoviinsa Emhain Machaan, jossa Eoghan surmaa n\xc3\xa4m\xc3\xa4. T\xc3\xa4st\xc3\xa4 seuraa verinen kapina Ulsterissa. Conchobarin kavaluutta inhoava Ferghus p\xc3\xa4\xc3\xa4tt\xc3\xa4\xc3\xa4 liitty\xc3\xa4 Connachtin joukkoihin. Deirdre ei halua joutua Conchobarin k\xc3\xa4siin ja tekee lopulta itsemurhan iskem\xc3\xa4ll\xc3\xa4 p\xc3\xa4\xc3\xa4ns\xc3\xa4 kallioon. Tarun my\xc3\xb6h\xc3\xa4isempi versio j\xc3\xa4tti tarinan ensimm\xc3\xa4isen puoliskon pois ja pitkitti traagista loppua asettamalla Deirdren el\xc3\xa4m\xc3\xa4\xc3\xa4n vuoden ajan Conchobarin kanssa ennen kuin h\xc3\xa4n teki itsemurhan._NEWLINE_The Fate of the Sons of Usnech \xe2\x80\x93taru on ollut kautta aikain sek\xc3\xa4 Irlannissa ett\xc3\xa4 Skotlannissa eritt\xc3\xa4in suosittu, ja se vaikutti kirjallisuuteen viel\xc3\xa4 1900-luvun alussakin, jolloin tarinan kertoivat n\xc3\xa4ytelm\xc3\xa4muodossa John Millington Synge ja William Butler Yeats.'